钦定古今图书集成/历象汇编/岁功典/第025卷 > 《四川志书》 > 人日部纪事
## 钦定古今图书集成/历象汇编/岁功典/第025卷 > 《四川志书》 > 人日部纪事

《遵生八笺》：刘臻妻陈氏，于人日作“人胜剪彩，或镂金
为之。”

《金陵志》：宋武帝女寿阳公主，人日卧含章殿檐下，梅
花落额上，成五出花，拂之不去。后人效之，号“梅花妆。”
《寿阳记》：“正月七日，宋王登望仙楼，会群臣父老集于
城下，令皆饮一爵，文武千人拜贺上寿。”

赵伯符为豫州刺史立义楼每至人日乃于楼上作
乐楼下男女盛饰游观行乐。

《魏书魏收自序》：“武定二年，除正常侍，领兼中书侍郎，
仍修史。帝宴百寮，问何故名人日，皆莫能知。收对曰：
‘晋议郎董勋答问礼俗云：‘正月一日为鸡，二日为狗，
三日为猪，四日为羊，五日为牛，六日为马，七日为人’。
时邢邵亦在侧，甚恧焉’。”

《北齐书崔㥄传》：㥄子瞻，为相府中兵参军，转主簿。世
宗崩，秘未发丧，显祖命瞻兼相府司马使邺。魏孝静
帝以人日登云龙门，其父㥄侍宴，又敕瞻令近御坐，
亦有应诏诗。问邢邵等曰：“‘此诗何如’？其父咸云：㥄博
雅弘丽，瞻气调清新，并诗人之冠。䜩罢，共嗟赏之，咸
云今日之䜩，并为崔瞻父子。”

《述征记》：魏东平王翕七日登寿张县安仁山，凿山顶
为会望处，刻铭于壁，文字犹在，铭云：“正月七日，厥日
为人，策我良驷，陟彼安仁。”

《隋唐嘉话》：薛道衡聘陈，为人日诗云：“入春才七日，离
家已二年。”南人嗤之曰：“是底言谁谓此人解作诗？”及
云：“人归落雁后，思发在花前。”乃喜曰：“名下固无虚士。”
《玉烛宝典》：蜀中乡市士女，以人日击小鼓，唱竹枝歌，
作鸡子卜。

《唐六典》：“膳部节日食料有正月七日煎饼。”

《唐会要》：“贞观三年正月七日，制《破阵乐舞图》，吕才教
舞百二十人，数日而就。”

《嘉话录》：郑公尝出行，以正月七日谒见太宗，太宗劳
之曰：“卿今日至，可谓人日矣。”

《唐会要》：“仪凤三年正月七日，于蓝田作凉宫，名万全
宫。”

《景龙文馆记》：中宗景龙三年正月七日，上御清晖阁，
登高遇雪，因赐金彩人胜，令学士赋诗，是日甚欢。宗
楚客诗云：“窈窕神仙阁，参差云汉间。九重中禁启，七
日早春还。太液天为水，蓬莱雪作山。今朝上林树，无
处不堪攀。”正谓此也。

《唐诗纪事》：“景龙四年正月七日，宴大明殿，观打球。”
《清异录》：南唐王建封不识文艺，族子有《动植疏》，俾吏
录之。其载鸽事，以传写讹谬，分一字为三，变而为“人
日鸟”矣。建封信之，每人日开筵，必首进此味。

《事物纪原》：“太平兴国二年正月初七日，太宗亲试，吕
蒙正以下并赐及第。”

苏轼诗题《人日猎城南会者十人》，以“身轻一鸟过，枪
急万人呼”为韵。

苏辙《踏青诗序》：眉之东门十数里，有山曰蟆颐山，上
有亭榭松竹，下临大江。每正月人日，士女相与游嬉，
饮酒于其上，谓之“踏青。”

《东京梦华录》：元宵大内前，自岁前冬至后，开封府绞
缚山棚立木，正对宣德楼，游人已集御街两廊下。至
正月七日灯。山上彩金碧相射，锦绣交辉，面北悉结
彩山，皆画神仙故事。横列山门，各有彩结金书大牌
曰：“宣和与民同乐。”彩山左右以彩结佛像，跨狮子，用
辘轳绞水上灯。山尖高处用木柜贮之，逐时放下，如
瀑布状。又于左右门上，各以草把缚成戏龙之状。用
青幕遮笼。草上密置灯烛数万盏。望之蜿蜒如双龙
飞走。

立春剪彩蝶，春燕为瑞，人日亦然。

范成大《吴郡志》：“淳祐九年正月人日，郡守郑霖会三
学同舍颜岩等四十二人，序拜于天庆观，礼成，宴于
郡之春雨堂。”

《宋史王应麟传》：应麟迁著作郎，守军器少监。经筵，值
人日雪，帝问“有何故事，应麟以唐李峤、李乂等应制
诗对，因奏春雪过多，民生饥寒，方寸仁爱，宜谨感召。”
《图经》：夔州人重诸葛武侯以人日倾城出八阵碛上，
谓之“蹋碛。”妇人拾小石之可穿者，以彩索系于钗头，
以为一岁之祥。府帅宴于碛上。

《四川嘉定州志》：“州有金灯山，山趾有渊，每岁人日，太
守于此修油卜故事，谓以油洒水面，观其纹验，一岁丰歉。”

《食谱》：“张手美家人日六一菜。”

《纪历撮要》：“七日，人晴明，民安，君臣和会。”

《遵生八笺》：正月人日，当登山眺远。李充诗曰：“命驾升
西山，寓目眺原畴。”

《四时纂要》曰：“初七日为上会日，可设斋醮，大吉。”

《桂阳列仙传》：“桓帝永寿元年人日，老君驾龙舆，命张
道陵乘白鹤同往成都玉局说《南北斗经》，玉床自地
而出。”

《云笈七签》：正一真人告赵昇曰：“人身有三魂，一名胎
光，太清阳和之气也。生于始青元君圣母之宫，降于
正月七日，以木降之日，上诣本宫，受事送人善恶
二元品。”《戒经》云：“正月七日，天地水三官检校之日，可
修斋。”

“正月七日，无为大道元真立下《八品治气要诀》”，在掌
中。

正月七日是“三会日”，宜修“延神斋”，吉。

《谈荟》：“正月七日，北极元天真武上帝午时下降。